Rekordgetal virusgevalle in Tokio | Netwerk24
27 Julie 2021 12:58
'n Kennisgewing by 'n Olimpiese stadion dat mense hul masker oor die neus ook moet dra. Foto: Getty Images
Tokio se 2 848 nuwe koronavirusgevalle Dinsdag is die meeste sedert die Covid-19-pandemie begin het, sê gesondheidsowerhede.
Hospitale in die gasheerstad vir die Olimpiese Spele maak gereed om meer pasiënte op te neem, berig die media in Japan.
Kenji Shibuya, 'n voormalige direkteur van die Instituut vir Bevolkingsgesondheid van die King's College, Londen, sê die toename in gevalle is weens die Delta-variant.
Shibuya sê dit is onmoontlik om vas te stel in watter mate die Spele bygedra het tot die nuwe vlaag van infeksies.
Hy blameer wel die sportskouspel en sê dit is een van die "groot redes" vir die toename in infeksies.
"Die regering sê mense is veronderstel om tuis te bly, maar terselfdertyd vier hulle die Spele. Dit is 'n inkonsekwente boodskap."
Shibuya help met die inentingsprogram in 'n dorp in die noorde van Japan.
Ten spyte van streng maatreëls vir kwarantyn en daaglikse toetse, is daar 155 koronavirusgevalle onder betrokkenes by die Spele.